SKRIFTLIG FORESPØRGSEL E-3388/02

af Stavros Xarchakos (PPE-DE) til Kommissionen

(28. november 2002)

Om: Anvendelsen af fællesskabsmidler til centre for ydelse af service til borgerne og statslige og kommunale virksomheder i Grækenland

Kommissær Michaele Schreyer var så venlig den 15. oktober 2002 at sende et skriftligt svar på forespørgsel E-2321/02(1) om de græske myndigheders manglende offentliggørelse af rapporten fra Gruppen af Stater imod Korruption (GRECO) under Europarådet, der indeholder foruroligende konstateringer, hvad angår forekomsten af korruption i den græske statsadministration og i lokalforvaltningen.

Råder Kommissionen over oplysninger om metoderne for ansættelse af personale og anvendelsen af de fællesskabsmidler, der er stillet til rådighed til oprettelse af disse borgerservicecentre i de græske amter? Overholdes det grundlæggende princip om gennemsigtighed og korrekt anvendelse af fællesskabsmidlerne? Har Kommissionen kendskab til fremdaterede kontrakter for personale i borgerservicecentrene, og i hvilke lokalforvaltningsorganisationer? Foreligger der oplysninger om brugen af fællesskabsmidlerne i offentlige virksomheder (f.eks. offentlige IT-virksomheder m.m.), under den græske lokalforvaltning? I hvilke konkrete tilfælde (navnene bedes oplyst) er der inden for offentlige og kommunale virksomheder og selskaber konstateret problemer med manglende gennemsigtighed i anvendelsen af midlerne? Hvornår og i hvilke kommuner, amter og overordnede administrative enheder (navnene bedes oplyst) i Grækenland agter Kommissionen præcist at foretage yderligere kontrol?

(1) EFT C 155 E af 3.7.2003, s. 12.

Svar afgivet på Kommissionens vegne af Michel Barnier

(22. januar 2003)

Evalueringsrapporten for Grækenland, der er udarbejdet af Gruppen af Stater imod Korruption (GRECO), blev vedtaget i maj 2002 og, efter godkendelse af de græske myndigheder, offentliggjort i oktober 2002 (dvs. efter Kommissionens svar på skriftlig forespørgsel E-2321/02). Det er korrekt, at rapporten indeholder en meget generel bemærkning om, at de fleste (indberettede) korruptionssager vedrører bestikkelse af græske embedsmænd med det formål at opnå støtte med EU-midler. Dette detaljeres imidlertid ikke yderligere i rapporten, som især evaluerer situationen med hensyn til antikorruptionsstrategier og -organer.

Ariadne-projektet vedrørende tilvejebringelse af tjenesteydelser og administrative oplysninger til borgerne, eller borgerservicecentrene, med et samlet budget på 57,1 mio. EUR er siden 2002 blevet medfinansieret under det operationelle program for informationssamfundet inden for rammerne af EU-støtterammen for Grækenland i perioden 2000-2006.

Ifølge de oplysninger, der er indsendt af forvaltningsmyndigheden for programmet, er gennemførelsesorganerne(1) følgende:

1. Ministeriet for indre anliggender, offentlig forvaltning og decentralisering for så vidt angår centre i små kommuner (ca. 700) med under 10 000 indbyggere og

2. de store kommuner (ca. 135), dvs. kommuner med en befolkning på mere end 10 000 indbyggere. Foranstaltningerne i de små kommuner støttes under et delprojekt med et budget på 39,2 mio. EUR, som omfatter midlertidig ansættelse af specialiserede universitetsuddannede IT-medarbejdere i centrene under pilotprojektet indtil 2003. EETAA, den græske lokalforvaltningssammenslutning, står for delprojektet på vegne af indenrigsministeriet og fastsætter i henhold til cirkulærer, der er udstedt af dette ministerium, kravene til personalets kvalifikationer og udarbejder standardkontrakter.

Ifølge Kommissionens oplysninger har der indtil nu ikke været klager, uregelmæssigheder eller andre problemer i forbindelse med gennemførelsen af Ariadne-projektet. Hvis der i forbindelse med kontrol, der gennemføres som følge af en klage, eller den jævnlige kontrol iht. strukturfondsforordningerne konstateres sådanne uregelmæssigheder eller andre problemer, vil Kommissionen træffe alle de nødvendige foranstaltninger i henhold til disse forordninger. Den vil fastsætte, hvilke former for kontrol, der skal gennemføres, og hvor, efter at medlemsstaten har fremsat sine bemærkninger til sagen.

(1) Endelige støttemodtagere.